**Veiksmų programos pakeitimo pagrindimas**

**TEISINIS PAGRINDAS**

2013 m. gruodžio 17 d. Europos Parlamento ir Tarybos reglamento (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendrosios nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL 2013, L 347, p. 320) 96 straipsnis.

**PAKEITIMO PAGRINDIMAS**:

**1. Siūlomo pakeitimo priežastys ir svarba**

Siūlomas pakeitimas yra svarbus ir reikalingas siekiant laiku įgyvendinti Veiksmų programos investicijas ir atliepti didžiausius iššūkius (dėl neteisėtos rusijos federacijos karinės invazijos lėmusios sutrikimus tiekimo grandinėse, išaugusios žaliavų, maisto ir energijos išteklių kainos, karo pabėgėlių iš Ukrainos antpuolį), kurie lėmė prastesnes augimo perspektyvas ir darė neigiamą poveikį Lietuvos geopolitinei, socialinei ir ekonominei situacijai. Siūlomais lėšų perskirstymais yra siekiama Veiksmų programos lėšas panaudoti laiku ir optimaliai, kad būtų pasiekti užsibrėžti Veiksmų programos rodikliai ir tikslai.

**ERPF LĖŠŲ PERSKIRSTYMO PASIŪLYMAS:**

|  |  |  |  |
| --- | --- | --- | --- |
| **Į** | | **IŠ** | |
| **Prioritetas** | **Suma, mln., eurų** | **Prioritetas** | **Suma, mln., eurų** |
| 1  5  7  8 | 3,96  7,00  10,7  4,04 | 4  9 | -21,74  -3,96 |
|  | **25,70** |  | **-25,70** |

***1.1. Šiuo Veiksmų programos keitimu siūloma didinti ERPF lėšas, jas perskirstant tarp prioritetų:***

* *1 prioriteto „Mokslinių tyrimų, eksperimentinės plėtros ir inovacijų skatinimas“ įgyvendinamoms veikloms (****+3,96 mln. eur.****);*
* *5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ įgyvendinamoms veikloms (****+7,00 mln. eur****);*
* *7 prioriteto „Kokybiško užimtumo ir dalyvavimo darbo rinkoje skatinimas“ įgyvendinamoms veikloms (****+10,7 mln. eur****);*
* *8 prioriteto „Socialinės įtraukties didinimas ir kova su skurdu“ įgyvendinamoms veikloms* ***(+4,04 mln. eur)****.*

*Veiksmų programos 1 prioritetas.*

Mokslas ir inovacijos yra pagrindinis ilgalaikio šalies ir jos regionų ekonomikos augimo veiksnys. EBPO Lietuvai rekomenduoja[[1]](#footnote-1) tęsti reformas, skirtas gerinti verslo ir mokslinių tyrimų sektorių bendradarbiavimui inovacijų srityje, žinių perdavimą tam, kad Lietuva galėtų konkuruoti tarptautinėse rinkose ir kurti didesnius inovacinius pajėgumus.

Siekiant mokslo potencialą pasitelkti inovacijoms diegti, žinioms imliems produktams kurti ir mokslo tarptautiškumui didinti, 1 prioritetui padidintos lėšos bus skirtos šiuo metu jau įgyvendinamiems projektams finansuoti, kuriems dėl stipriai išaugusių produktų ir paslaugų kainų (metinė infliacija 2022 m. gruodžio mėn. siekė 21,7 proc.[[2]](#footnote-2)) kyla rizika, kad projektai nebus įgyvendinti laiku ir nebus pasiekti suplanuoti rodikliai. Šių projektų įgyvendinimas laiku ir numatyta apimtimi yra svarbus, nes jie įgalins nauju kokybiniu lygiu vykdyti mokslinę veiklą, kurti inovacijas aktualiose medicinos MTEP specializacijose, kurių svarba itin išaugo po COVID-19 pandemijos, sudarys sąlygas sukurti naujas mokslines laboratorijas ir vykdyti tarpdisciplininius mokslinius tyrimus, suaktyvins žinių bei technologijų perdavimą ir komercinimą.

Lėšų skyrimas padės efektyviau įgyvendinti ES Tarybos rekomendacijas dėl nuoseklios mokslo ir verslo bendradarbiavimo sistemos sukūrimo bei inovacijų skatinimo, padės spręsti fragmentuotos MSI paslaugų ir jų infrastruktūros prieinamumo problemas, padidins aktyvesnį jų išnaudojimą komercinamoms žinioms ir technologijoms kurti, t y. padės užtikrinti Veiksmų programos 1 prioriteto 1.1.1 uždaviniui „*Siekti aktyvesnio turimos ir naujai kuriamos mokslinių tyrimų, eksperimentinės plėtros ir inovacijų infrastruktūros panaudojimo*“ suplanuotų tikslų įgyvendinimą ir rodiklių pasiekimą.

**Siūloma 3,96 mln. eurų didinti** **skirtą finansavimą** Veiksmų programos 1 prioriteto 1.1.1 uždaviniui „*Siekti aktyvesnio turimos ir naujai kuriamos mokslinių tyrimų, eksperimentinės plėtros ir inovacijų infrastruktūros panaudojimo*“ (ERPF **intervencinių kategorija 058** „*Mokslinių tyrimų ir inovacijų infrastruktūra (vieša)*“).

*Veiksmų programos 5 prioritetas.*

Remiantis Lietuvos ūkio sektorių finansavimo po 2020 m. vertinimu, Lietuvoje nepakankamai užtikrinama gera aplinkos kokybė, taip pat neužtikrinamas ekosistemų ir kraštovaizdžio savitumo išsaugojimas bei biologinės įvairovės stabilumas. Europos Komisijos pristatytoje ES biologinės įvairovės strategijoje iki 2030 yra numatytas tikslas iki 2030 m. pagerinti 30 % buveinių ir rūšių būklę. Efektyvus būdas bioįvairovės išsaugojimui visuomenės supratimo apie kraštovaizdžio, biologinės įvairovės, ekosistemų ir jų funkcijų išsaugojimo svarbos ugdymas.

Šiuo keitimu numatoma papildomas ERPF lėšas skirti šiuo metu įgyvendinamiems kultūros ir gamtos paveldo, aplinkosauginių-rekreacinių objektų tvarkymo priemonių „Saugomų teritorijų ir valstybinės reikšmės parkų tvarkymas, pritaikymas lankymui“ ir „Visuomenės informavimas apie aplinką ir aplinkosauginių–rekreacinių objektų tvarkymas“ projektams pabaigti įgyvendinti, kuriems dėl išaugusių produktų ir paslaugų kainų kyla rizika, kad jie nebus įgyvendinti suplanuota apimtimi ir nebus pasiekti suplanuoti rodikliai. Bus užtikrintas kultūros ir gamtos paveldo, aplinkosauginių-rekreacinių objektų sutvarkymas ir pritaikymas didinant jų patrauklumą, lankomumą ir šviečiamąjį/edukacinį poveikį, kas atvers galimybes visuomenės informavimą apie aplinką ir jos pokyčius vykdyti didesniu mastu ir pasieks platesnę auditoriją.

Siūlomi pakeitimai prisidės prie Veiksmų programos 5 prioriteto 5.4.1 uždavinyje numatyto tikslo pagerinti gyventojų aplinkosauginį sąmoningumą, užtikrinti gamtos ir rekreacinių išteklių apsaugą ir racionalų naudojimą, padidinti saugomų teritorijų atvirumą visuomenei.

**Siūloma 7,00 mln. eurų didinti** **skirtą finansavimą** Veiksmų programos 5 prioriteto 5.4.1 uždaviniui „*Padidinti kultūros ir gamtos paveldo aktualumą, lankomumą ir žinomumą, visuomenės informuotumą apie juos supančią aplinką*“ (ERPF **intervencinių kategorija 092** „*Viešųjų turizmui svarbių vertybių apsauga, plėtojimas ir populiarinimas*“). Atitinkamai skyrus papildomas lėšas įgyvendinamiems projektams **siūloma didinti** 5.4 investicinio prioriteto „Kultūros ir gamtos paveldo apsauga, propagavimas ir vystymas“ produkto **rodiklių** „*Numatomo apsilankymų remiamuose kultūros ir gamtos paveldo objektuose bei turistų traukos vietose skaičiaus padidėjimas*“ ir „*Įgyvendintos visuomenės informavimo apie aplinką priemonės*“ reikšmes.

*Veiksmų programos 7 prioritetas.*

Pagal Europos regioninio konkurencingumo indeksą[[3]](#footnote-3) (kuris vertina tokius aspektus, kaip valdymas, infrastruktūra (įskaitant skaitmeninius tinklus), sveikata, žmogiškasis kapitalas ir darbo rinka bei inovacijos), Lietuvos regionai atsilieka 0,50 procentinių punktų nuo Europos regionų vidurkio. Pagal šį rodiklį matuojamas regionų patrauklumas, esamos aplinkos tvarumas ir palankumas kurtis ir vystytis verslams bei žmonėms gyventi ir dirbti. Komisija paskelbtoje 2022 m. Lietuvos ataskaitoje konstatuoja, kad regioniniai darbo rinkos ir viešųjų paslaugų teikimo skirtumai tebėra dideli, ekonominis augimas – netolygus: 2020 m. sparčiausiai ekonomika vystėsi dviejuose didžiausiose – Vilniaus ir Kauno – apskrityse, o Alytaus, Marijampolės, Tauragės ir Utenos – BVP vienam gyventojui pagal perkamąją galią buvo beveik dvigubai mažesnis už ES vidurkį, o trijuose – Telšių, Panevėžio ir Šiaulių – sudarė vos du trečdalius (62–64 proc.) ES vidurkio. Konkurencinį pranašumą turi regionai, kuriuose yra aglomeracinė ekonomika, geresnis susisiekimas ir aukštas žmogiškojo kapitalo lygis.

Mažėjant gyventojų skaičiui tampa sunku užtikrinti viešųjų paslaugų efektyvumą ir kokybę. Stabilus gyventojų skaičius išlieka tik Vilniaus apskrityje. Tuo tarpu net 6 apskrityse gyventojų skaičiaus mažėjimas ženkliai viršija šalies vidurkį. Tai sukelia spaudimą ne tik viešosios infrastruktūros ir paslaugų efektyvumui, bet ir darbo rinkai. Užimtumui įtakos turi amžiaus struktūra: dėl amžiaus struktūros apie 28 % visų darbingo amžiaus gyventojų (55–64 m.) per artimiausią dešimtmetį pasieks pensinį amžių. Taigi. siekiant mažinti regioninius skirtumus svarbu taikyti veiksmingas ir tikslingas regioninės politikos priemones ir efektyviai naudoti ES lėšas.

8-ojoje Sanglaudos ataskaitoje nustatyta, kad investicijų veiksmingumas priklauso nuo tinkamo konkrečiam regionui skirto investicijų derinio ir geros institucinės bei makroekonominės sistemos. Atsižvelgiant į tai, kad miestai – regionų centrai – atlieka pagrindinį vaidmenį telkdami gyventojus, investicijas, viešąsias paslaugas ir darbo vietas, svarbu užtikrinti investicijų įgyvendinimą planuota apimtimi.

Papildomos 7 prioriteto 7.1.1 uždavinio *„Padidinti ūkinės veiklos įvairovę ir pagerinti sąlygas investicijų pritraukimui, siekiant kurti naujas darbo vietas tikslinėse teritorijose (miestuose)“* lėšos bus skiriamos priemonių „Didžiųjų miestų kompleksinė plėtra“ ir „Kompleksinė paslaugų plėtra integruotų teritorijų vystymo programų tikslinėse teritorijose“ įgyvendinamiems projektams papildomam lėšų poreikiui (dėl išaugusių rangos darbų kainų, pabrangusių medžiagų ir transportavimo išlaidų kainų) iš dalies finansuoti. Šiuos projektus svarbu pabaigti įgyvendinti laiku ir numatyta apimtimi, nes jie prisidės prie socialinės ir ekonominės bei vidinės miestų plėtros regionuose. Investicijos bus skirtos miestų viešųjų erdvių atgaivinimui, išnaudojant jose esančius specifinius gamtinius ar kultūros išteklius ir vietovės identitetą, apleistų teritorijų ir objektų pertvarkymą (konversiją) ir jų pasiekiamumo gerinimą, ir formuojant šiose teritorijose paklausą vietos verslams, didinant patrauklumą privačioms investicijoms.

COVID-19 pandemijos metu labiau nei bet kada išryškėjo kultūros ir kūrybiškumo svarba visuomenei. Kultūrinio turinio ir paslaugų prieinamumas prisideda prie psichinės sveikatos ir gerovės. COVID-19 pandemija atskleidė ir platesnį kultūros vaidmenį valdant karantino (socialinės distancijos) situaciją, kuriant socialinės atskirties ir emocinio pažeidžiamumo prevencines sąlygas, kontroliuojant socialinių, ekonominių ir kitų netolygumų augimą. Krizės akivaizdoje išryškėjo kultūros galimybės prisidėti prie visuomenės gerovės ir emocinės sveikatos. Menas, kūrybinė ir kultūros veikla vaidina lemiamą vaidmenį užtikrinant visuomenės gerovę ir sanglaudą, formuojant vertybes.

Platesnis šalies gyventojų įsitraukimas ir aktyvus dalyvavimas kultūroje bei kultūros sektoriaus ekonominio potencialo išnaudojimas gali pasiūlyti veiksmingus sisteminių problemų sprendimo būdus stiprinant socialinę sanglaudą, pilietinę visuomenę, neigiamų demografijos tendencijų suvaldymui, kokybiškam švietimui, ekonomikos augimui ir kitoms tvariai visuomenės raidai svarbioms sritims. Neužtikrintas kokybiškų, profesionalių, įvairių kultūros paslaugų tolygus prieinamumas ir pritaikymas tikslinių grupių poreikiams riboja gyventojų įtrauktį į kultūrinį gyvenimą. Siekiant užbaigti pradėtus įgyvendinti projektus, šiuo Veiksmų programos keitimu yra siūloma papildomai skirti lėšas kultūros objektų (teatrų, bibliotekų, meno centrų) paslaugų plėtrai ir paslaugų kokybės gerinimui ir prieinamumui.

Siūloma **10,70 mln. eurų** **didinti** **skirtą finansavimą** Veiksmų programos 7 prioriteto 7.1.1. uždaviniui „*Padidinti ūkinės veiklos įvairovę ir pagerinti sąlygas investicijų pritraukimui, siekiant kurti naujas darbo vietas tikslinėse teritorijose (miestuose)*“ (ERPF **intervencijų kategorija 055** „*Kita socialinė infrastruktūra, kuria prisidedama prie regioninės ir vietos plėtros*“)

*Veiksmų programos 8 prioritetas.*

2019 ir 2020 m. Tarybos rekomendacijose Lietuvai yra raginama skirti pakankamai išteklių sveikatos sistemos prieinamumui, efektyvumui ir kokybei gerinti. 2022 m. Tarybos rekomendacijose Lietuvai viena iš rekomendacijų stiprinti pirminę ir profilaktinę sveikatos priežiūrą.

Ekonominio bendradarbiavimo ir plėtros organizacijos (EBPO) 2022 m. parengtoje ataskaitoje pastebima, kad Lietuvos gyventojai sparčiai sensta (prognozuojama, kad 2020–2060 m. 65 metų ir vyresnių gyventojų dalis išaugs beveik dvigubai). Remiantis Eurostato prognozėmis, 100-ui 15–64 metų gyventojų 2030 m. teks 45,8 vyresnių kaip 65 metų amžiaus asmenų. *„Ageing Europe*“ ataskaitoje prognozuojama, kad 2050 m. Lietuvos gyventojų populiacija bus viena iš 4 vyriausių Europoje, gyventojų amžiaus mediana bus antra didžiausia tarp Europos Sąjungos (ES) šalių ir sieks 51 metus. NPP strateginiame tiksle yra numatyta 2025 m. pasiekti, kad vidutinė tikėtina sveiko gyvenimo trukmė pailgėtų vyrams nuo 56,3 m. 2018 m. iki 61 m., moterims – nuo 59,1 m. 2018 m. iki 64,3 m.

Lietuvoje per paskutinį dešimtmetį 1,7 karto išaugo 0–17 m. amžiaus asmenų (vaikų), kuriems ambulatorinėse ar stacionarinėse sveikatos priežiūros įstaigose užregistruotas bent vienas įvairiapusės raidos sutrikimo susirgimas, skaičius 100 000 gyv. Tačiau Lietuvoje nepakankamai išvystyta vaikų raidos sutrikimų ankstyvosios reabilitacijos ir vaikų medicininės reabilitacijos infrastruktūra, todėl paslaugų prieinamumas ribotas, ilgas laukimo laikas.

Skiriamos papildomos lėšos 8 prioriteto 8.1.3 uždaviniui „*Pagerinti sveikatos priežiūros kokybę ir prieinamumą tikslinėms gyventojų grupėms bei sumažinti sveikatos netolygumus*“ būtų nukreiptos vykdomų projektų užbaigimui ir užsibrėžtų rodiklių pasiekimui šiose srityse: stacionarinių geriatrijos paslaugų, geriatrijos dienos stacionaro paslaugų ir geriatrijos ambulatorinių asmens sveikatos priežiūros paslaugų plėtrai ir vaikų medicininės reabilitacijos, vaikų raidos sutrikimų ankstyvosios reabilitacijos paslaugų kokybės gerinimui ir prieinamumui. Šiuo metu kyla rizika, kad projektai nebus įgyvendinti laiku ir numatyta apimtimi dėl išaugusių rangos darbų kainų.

Siekiant užtikrinti ankstyvą vaikų raidos sutrikimų išaiškinimą, teikti ankstyvą ir efektyvią kompleksinę pagalbą vaikams bei jų tėvams, būtina plėtoti vaikų medicininę ir vaikų raidos sutrikimų ankstyvosios reabilitacijos paslaugų prieinamumą šalies gyventojams. Investicijos į infrastruktūrą, skirtą vaikų sveikatos priežiūros paslaugų kokybės ir prieinamumo gerinimui, tiesiogiai prisidės prie vaikų sveikatos stiprinimo bei šeimų socialinės atskirties mažinimo.

Siekiant pagerinti vyresnio amžiaus (asmenims vyresniems nei 60 m. amžiaus) gyventojų sveikatą ir gyvenimo kokybę, sudaryti galimybes gyventi savarankiškiau, plėtojamos geriatrijos paslaugos investuojant į jų infrastruktūrą, padidins šių paslaugų prieinamumą ir mažins socialinės atskirties riziką.

Siūloma **4,04 mln. eurų** **didinti** **skirtą finansavimą** Veiksmų programos 8 prioriteto 8.1.3 uždaviniui „*Pagerinti sveikatos priežiūros kokybę ir prieinamumą tikslinėms gyventojų grupėms bei sumažinti sveikatos netolygumus*“ (ERPF **intervencijų kategorija 053** „*Sveikatos infrastruktūra*“).

***1.2. Šiuo Veiksmų programos pakeitimu siūloma mažinti ERPF lėšas, jas perskirstant tarp prioritetų:***

* *4 prioritetas „Energijos efektyvumo ir AIE gamybos ir naudojimo skatinimas“ ERPF įgyvendinamoms veikloms (-****21,74 mln. eur****);*
* *9 prioriteto „Visuomenės švietimas ir žmogiškųjų išteklių potencialo didinimas” ERPF įgyvendinamoms veikloms* ***(-3,96 mln. eur)****.*

*Veiksmų programos 4 prioritetas.*

Siūloma mažinti finansavimą 4 prioriteto 4.3.1 uždavinio „*Sumažinti energijos suvartojimą viešojoje infrastruktūroje ir daugiabučiuose namuose*“ atsižvelgiant į tai, kad:

1) priemonėje „Valstybei nuosavybės teise priklausančių pastatų atnaujinimas (II)“ atsidaro daug nutrauktų ir nutraukiamų projektų, kurių nespės įgyvendinti iki teisės aktuose nustatytų terminų.

2) priemonėje „Gatvių apšvietimo modernizavimas“ įgyvendinus projektus atsirado sutaupymų.

3) priemonėje „Energijos vartojimo efektyvumo didinimas viešojoje infrastruktūroje“ atsirado daug nutrauktų ir nutraukiamų projektų, kuriuos nespės įgyvendinti iki teisės aktuose nustatytų terminų.

4) kyla rizika nepanaudoti savivaldybių viešųjų pastatų modernizavimo fondo lėšų iki teisės aktuose nustatytų terminų.

5) dėl daugiabučių namų modernizavimo tempo sumažėjimo ir paskolų daugiabučiams namams finansuoti platformos pasileidimo vėlavimo, planuojama nespėti panaudoti lėšų, numatytų subsidijoms už investicinių projektų rengimą, projektų administravimą, statybos techninę priežiūrą

Dėl siūlomo lėšų mažinimo 4 prioriteto 4.3.1. uždavinyje siūloma mažinti produkto rodiklio „*Metinis pirminės energijos suvartojimo viešuosiuose pastatuose sumažėjimas*“ reikšmę nuo 39.000.000 iki **36.851.351** kWh/per metus.

**Siūloma 21,74 mln. eurų mažinti skirtą finansavimą** Veiksmų programos 4 prioriteto 4.3.1 uždaviniui „*Sumažinti energijos suvartojimą viešojoje infrastruktūroje ir daugiabučiuose namuose*“ (ERPF **intervencijų kategorijos** **013** „*Siekiant efektyvaus energijos vartojimo vykdoma viešosios infrastruktūros renovacija, parodomieji projektai ir pagalbinės priemonės*“ (mažinama **16,9 mln. eurų**) ir **014** „*Siekiant efektyvaus energijos vartojimo vykdoma esamų būstų renovacija, parodomieji projektai ir pagalbinės priemonės“* (mažinama **4,8 mln. eurų**).

*Veiksmų programos 9 prioritetas.*

9 prioriteto 9.1.1. uždavinyje „*Tobulinti ir koncentruoti studijų infrastruktūrą, siekiant aukštesnės studijų kokybės*“ buvo numatyta sukurti Vilniaus Universiteto studijų valdymo ir administravimo informacinę sistemą. Rengiant techninę specifikaciją paaiškėjo, jog sistemai sukurti reikalingos lėšos bei terminai viršija projekte aprašytos veiklos apimtis, todėl šią veiklą pareiškėjas įgyvendins iš kitų finansavimo šaltinių.

Lėšų sumažinimas 9 prioriteto 9.1.1. uždavinyje neturi neigiamo poveikio studijų aplinkos ir infrastruktūros koncentravimui, tobulinimui ir informacinių sistemų plėtrai bei stebėsenos rodiklių pasiekimui (produkto rodiklių „*Investicijas gavusios vaikų priežiūros arba švietimo infrastruktūros pajėgumas*“ ir „*Aukštosios mokyklos, kuriose bent už 289 tūkst. eurų pagal veiksmų programą ERPF lėšomis atnaujinta koncentruota studijų infrastruktūra*“) – numatyti pasiekti rodikliai lieka nepakitę.

**Siūlome 3,96 mln. Eur mažinti skirtą finansavimą** Veiksmų programos 9 prioriteto 9.1.1 uždaviniui „*Tobulinti ir koncentruoti studijų infrastruktūrą, siekiant aukštesnės studijų kokybės*“ (ERPF **intervencijų kategorija** **049** „*Tretiniam išsilavinimui skirta švietimo infrastruktūra*“)

**ESF LĖŠŲ PERSKIRSTYMO PASIŪLYMAS.**

|  |  |  |  |
| --- | --- | --- | --- |
| **Į** | | **IŠ** | |
| **Prioritetas** | **Suma, mln., eurų** | **Prioritetas** | **Suma, mln., eurų** |
| 8 | 15,88 | 9  10  12 | -2,5  -10,49  -2,89 |
|  | **15,88** |  | **-15,88** |

***1.3. Šiuo Veiksmų programos keitimu siūloma didinti ESF lėšas, jas perskirstant tarp prioritetų:***

* *8 prioritetas „Socialinės įtraukties didinimas ir kova su skurdu“ ESF įgyvendinamoms veikloms (****15,88 mln. eur****),*

*Veiksmų programos 8 prioritetas.*

2022 m. balandžio mėn. buvo patvirtinti Reglamento Nr. 1303/2013 pakeitimai, kuriuo, reaguojant į neteisėtą rusijos karinę agresiją prieš Ukrainą ir atliepiant Europos Komisijos iniciatyvą „Sanglaudos veiksmai pabėgėliams Europoje” (CARE), numatyta galimybė finansuoti veiksmus, skirtus padėti iš Ukrainos nuo karo bėgantiems asmenims.

Prognozuojama, kad išaugus karo veiksmų Ukrainoje intensyvumui, ypač šaltuoju metų laiku, per 2023 m. į Lietuvą galėtų atvykti iki 75 tūkst. pabėgėlių iš Ukrainos. Atsižvelgiant į tai, papildomos lėšos bus skirtos Ukrainos pabėgėlių apgyvendinimo sąlygų gerinimui (įrengimui).

Siūloma **15,88 mln. eurų** **didinti** **skirtą finansavimą** Veiksmų programos 8 prioriteto 8.3.1 uždaviniui „*Padidinti labiausiai nutolusių nuo darbo rinkos asmenų integraciją į darbo rinką*“ (ESF **intervencijų kategorija 109** „*Aktyvi įtrauktis, be kita ko, siekiant propaguoti lygias galimybes ir aktyvų dalyvavimą ir gerinti įsidarbinimo galimybes*“).

***1.4. Šiuo Veiksmų programos pakeitimu siūloma mažinti ESF lėšas, jas perskirstant tarp prioritetų:***

* 9 prioritetas „*Visuomenės švietimas ir žmogiškųjų išteklių potencialo didinimas” ESF įgyvendinamoms veikloms (****-2,5 mln. eur****);*
* *10 prioritetas „Visuomenės poreikius atitinkantis ir pažangus viešasis valdymas“ ESF įgyvendinamoms veikloms (****-10,49 mln. eur****);*
* *12 prioriteto „Visuomenės švietimas ir žmogiškųjų išteklių potencialo didinimas” ESF įgyvendinamoms veikloms (****-2,89 mln. eur****).*

*Veiksmų programos 9 prioritetas.*

9 prioriteto lėšos siūlomos mažinti (perskirstyti) dėl dalies lėšų nepanaudojimo verslo projektuose – vykdomų projektų apimčių mažinimo ar net nutraukimo. Tokios situacijos susiklostymui įtakos turėjo dėl Covid-19 2020 m. sustojęs mokymų procesas, kuomet buvo susiduriama su veiklų vykdymo apribojimais, vėliau dėl šios priežasties ir dėl kitų geopolitinių veiksnių (Kinijos ekonominių sankcijų, karo Ukrainoje) verslas didesnį dėmesį skyrė vykdomos veiklos išsaugojimui, perorientavimui, o ne darbuotojų mokymams.

**Siūloma 2,5 mln. Eur mažinti skirtą finansavimą** Veiksmų programos 9 prioriteto 9.4.3 uždaviniui „*Padidinti dirbančių žmogiškųjų išteklių konkurencingumą, užtikrinant galimybes prisitaikyti prie ūkio poreikių“* (ESF **intervencijų kategorija** **117** „*Vienodų galimybių formaliai, neformaliai ir savarankiškai mokytis visą gyvenimą suteikimas visoms amžiaus grupėms, darbuotojų žinių, įgūdžių ir kompetencijos ugdymas ir lanksčių mokymosi būdų, be kita ko, pasitelkiant profesinį orientavimą ir įgytos kompetencijos pripažinimą, skatinimas“*).

*Veiksmų programos 10 prioritetas.*

10 prioriteto lėšos siūlomos mažinti dėl dviejų nutraukiamų tarpusavyje susijusių projektų „Bendros informacinės sistemos valstybės įstaigų personalui administruoti sukūrimas ir tobulinimas“ ir „Inovatyvių informacinių technologijų, skirtų efektyviam viešojo sektoriaus žmogiškųjų išteklių valdymui, sukūrimas ir įdiegimas“ bei kituose įgyvendinamuose projektuose atsiradusių sutaupytų lėšų. Minėti projektai nutraukiami neįvykus bendram informacinės sistemos diegimo paslaugų pirkimui (pirkimas buvo pripažintas neįvykusiu, nes nebuvo gautas nei vienas pasiūlymas). Nesant galimybių per likusį finansavimo laikotarpį skelbti naują pirkimą ir spėti baigti sistemos diegimą, priimtas sprendimas projektus nutraukti.

Atsižvelgiant į aplinkybes susidariusias dėl nutraukiamo „Bendros informacinės sistemos valstybės įstaigų personalui administruoti sukūrimas ir tobulinimas“ projekto nebus pasiektas 10 prioriteto 10.1.5 uždavinio produkto rodiklis „*Pagal veiksmų programą ESF lėšomis įgyvendinti projektai, skirti diegti kompetencijomis grįstą žmogiškųjų išteklių valdymą*“, kurio reikšmę siūloma mažinti nuo 3 iki **2**.

**Siūloma 10,49 mln. Eur mažinti skirtą finansavimą** Veiksmų programos 10 prioriteto 10.1.1 uždaviniui „*Padidinti valdymo orientaciją į rezultatus*“ ir 10.1.5 uždaviniui „*Pagerinti žmogiškųjų išteklių valdymą valstybinėje tarnyboje“* (ESF **intervencijų kategorija** **119** „*Investavimas į institucinius gebėjimus ir viešojo administravimo įstaigų bei viešųjų tarnybų veiksmingumą nacionaliniu, regioniniu ir vietos lygmenimis siekiant reformų, geresnio reglamentavimo ir gero valdymo*“).

*Veiksmų programos 12 prioritetas.*

12 prioriteto lėšos siūlomos mažinti, nes įgyvendinant priemonę „Komunikacija apie ES investicijas“ vienas projektas buvo nutrauktas, o atlikus visus vertinimus pagal priemonę „ES investicijų vertinimas“, atsižvelgiant į tai, kad dalies vertinimų vertė buvo mažesnė nei planuota, liko sutaupymų.

Siūlomi pakeitimai neturės neigiamos įtakos 12 prioriteto suplanuotų tikslų ir rodiklių pasiekimui.

**Siūloma 2,89 mln. Eur mažinti skirtą finansavimą** Veiksmų programos 12.1. uždaviniui „*Užtikrinti informavimą apie ES fondų investicijas*“ ir 12.2 uždaviniui „*Užtikrinti ES fondų investicijų vertinimą“* (ESF **intervencijų kategorijos** **122** *„Vertinimas ir studijos“* (mažinama **2,0 mln. eurų**) ir **123** *„Informavimas ir komunikacija“* (mažinama **0,89 mln. eurų**)).

***1.5. Šiuo Veiksmų programos pakeitimu siūloma keisti rodiklius ir išlaidų paskirstymą pagal išlaidų kategorijas (kiti pakeitimai nesusiję su aukščiau nurodytais lėšų perskirstymais tarp prioritetų):***

*Veiksmų programos 5 prioritetas.*

**Rodiklių ir išlaidų paskirstymo pagal išlaidų kategorijas prioriteto viduje keitimas:**

Atsižvelgiant į tai, kad dėl rizikos nesuspėti įvykdyti viešųjų pirkimų procedūrų ir rangos darbų buvo nutraukta taršos incidentų Baltijos jūroje likvidavimo laivo įsigijimo finansavimo sutartis, tam skirtas lėšas siūloma perskirstyti 5 prioritete tarp intervencinių sričių papildomam finansavimui teikti įgyvendinamiems maisto atliekų tvarkymo, nuotekų tvarkymo ir paviršinių nuotekų projektams:

1) Siekiant žiedinės ekonomikos tikslų, būtina skatinti geresnį rūšiuojamąjį komunalinių atliekų surinkimą, prioritetą teikiant atskiram maisto / virtuvės atliekų surinkimui ir šių atliekų apdorojimo pajėgumams sukurti.

2) Siekiant ištaisyti Nuotekų direktyvos pažeidimą aglomeracijose virš 2000 gyventojų, skiriant papildomą finansavimą įgyvendinamiems projektams, kuriems poreikis atsirado dėl padidėjusių kainų ir kitų pagrįstų aplinkybių.

3) Siekiant miestuose per 20 000 gyventojų sumažinti užtvindymo paviršinėmis nuotekomis riziką ir neigiamą poveikį aplinkai bei ekonomikai, įgyvendinamiems paviršinių nuotekų tvarkymo projektams, kuriems poreikis atsirado dėl padidėjusių kainų.

Dėl minėtų pakeitimų **siūloma išbraukti** 5.3 investiciniame prioritete numatytą SaF rodiklį „*Įsigytos priemonės (laivas) taršos incidentams Baltijos jūroje likviduoti*“. **Siūloma didinti** 5.1 investicinio prioriteto „*Investicijų, susijusių su prisitaikymu prie klimato kaitos, įskaitant pagrįstas ekosisteminiu požiūriu, skatinimas*“ produkto rodiklio „*Gyventojai, kuriems yra naudingos apsaugos nuo potvynių priemonės*“ ir Veiklos rezultatų peržiūros plano produkto rodiklio „*Lietaus nuotėkio plotas, iš kurio surenkamam paviršiniam (lietaus) vandeniui tvarkyti, įrengta ir (ar) rekonstruota infrastruktūra*“ siektinas reikšmes. Veiklos rezultatų peržiūros plano produkto rodiklio „*Lietaus nuotėkio plotas, iš kurio surenkamam paviršiniam (lietaus) vandeniui tvarkyti, įrengta ir (ar) rekonstruota infrastruktūra*“ *siektiną reikšmę siūloma didinti dėl papildomų lėšų rodiklio siekimui skyrimo ir infliacijos dėl kurios išaugo darbų kainos*. **Siūloma didinti** 5.2 investicinio prioriteto „*Investicijos į atliekų sektorių, siekiant įvykdyti ES aplinkos acquis reikalavimus ir patenkinti valstybių narių nustatytus poreikius, viršijančius tuos reikalavimus*“ produkto **rodiklius** „*Sukurti/pagerinti atskiro komunalinių atliekų surinkimo pajėgumai*“ ir „*Sukurti / pagerinti maisto / virtuvės atliekų apdorojimo pajėgumai*“.

**Siūloma perskirstyti lėšas** tarp išlaidų kategorijų ***(siūlomas pakeitimas EK sprendimo nereikalauja)***:

| ***Intervencinių veiksmų sritis*** | | | | |
| --- | --- | --- | --- | --- |
| **Fondas** | **Kodas** | **Pavadinimas** | **Finansinė proporcija (eurais)** | **Lėšų perskirstymo pagrindimas** |
| SaF | 017 | Buitinių atliekų tvarkymas (įskaitant atliekų mažinimo, rūšiavimo ir perdirbimo priemones) | ~~88.188.151~~  **96.988.151** | Siekiant žiedinės ekonomikos tikslų, būtina skatinti geresnį rūšiuojamąjį komunalinių atliekų surinkimą, prioritetą teikiant atskiram maisto / virtuvės atliekų surinkimui ir šių atliekų apdorojimo pajėgumams sukurti  Atsižvelgiant į tai, siūlome šiam intervencijų kodui skirtas lėšas **padidinti 8,8 mln. eurų**, jas perkeliant iš **021 kodo**. |
| SaF | 021 | Vandentvarka ir geriamojo vandens apsauga (įskaitant upių baseinų tvarkymą, vandentieką, specialias prisitaikymo prie klimato kaitos priemones, centralizuotą ir vartotojų apskaitą, apmokestinimo sistemas ir nuotėkio mažinimą | ~~55.833.642~~  **15.833.642** | Pagal šį kodą investicijos, kurios buvo numatytos taršos incidentų Baltijos jūroje likvidavimo laivo įsigyjimui, perskirstomos kitiems kodams.  Atsižvelgiant į tai, siūlome šiam intervencijų kodui skirtas lėšas **sumažinti 40 mln. eurų**, jas perkeliant į **017 kodą (8,8 mln. eurų), į 022 kodą (22 mln. eurų), į 087 kodą (9 mln. eurų).** |
| SaF | 022 | Nuotekų tvarkymas | ~~254.113.814~~  **276.313.814** | Šios intervencijų kategorijos lėšos didinamos, numatant finansavimą projektams, siekiantiems ištaisyti Nuotekų direktyvos pažeidimą aglomeracijose virš 2000 gyventojų ir skiriant papildomą finansavimą įgyvendinamiems projektams, kam poreikis atsirado dėl padidėjusių kainų ir kitų pagrįstų aplinkybių.  Atsižvelgiant į tai, siūlome šiam intervencijų kodui skirtas lėšas **padidinti 22 mln. eurų**, jas perkeliant iš **021 kodo**. |
| SaF | 087 | Prisitaikymo prie klimato kaitos priemonės ir su klimato kaita susijusios rizikos, pvz., erozijos, gaisrų, potvynių, audrų ir sausrų, prevencija ir valdymas, įskaitant informuotumo didinimo, civilinės saugos ir nelaimių valdymo sistemas bei infrastruktūrą | ~~118.412.086~~  **127.412.086** | Šios intervencijų kategorijos lėšos didinamos, skiriant papildomą finansavimą įgyvendinamiems paviršinių nuotekų tvarkymo projektams, kam poreikis atsirado dėl padidėjusių kainų ir kitų pagrįstų aplinkybių.  Atsižvelgiant į tai, siūlome šiam intervencijų kodui skirtas lėšas **padidinti 9 mln. eurų**, jas perkeliant **iš 021 kodo.** |

*Veiksmų programos 6 prioritetas.*

**Didelės apimties projekto įgyvendinimas etapais per du programavimo laikotarpius:**

Vadovaujantis Europos regioninės plėtros fondo, Europos socialinio fondo, Sanglaudos fondo ir Europos jūrų reikalų ir žuvininkystės fondo pagalbos veiksmų programų ir tarpvalstybinio bendradarbiavimo programų pagal Pasirengimo narystei pagalbos priemonę (PNPP II) (2014–2020 m.) užbaigimo gairių 6 skyriaus nuostatomis, siūloma TEN-T tinklo geležinkelių ruožų Kaišiadorys–Radviliškis ir Radviliškis–Klaipėda elektrifikavimą įgyvendinti etapais per du programavimo laikotarpius.

Sprendimą įgyvendinti projektą etapais per du programavimo laikotarpius nulėmė projekto įgyvendinimo aplinkos pokyčiai, neigiamai paveikę veiklų įgyvendinimo terminus:

1. beprecedentės COVID-19 krizės įtakoti 2020–2021 m. rangovo personalo atvykimo į Lietuvą barjerai;
2. dėl rusijos karinės agresijos prieš Ukrainą taikomos sankcijos ir apribojimai;
3. elektrifikuojama plačiosios vėžės (1520 mm) geležinkelio linija, daliai medžiagų ir įrangos nėra analogų Europoje, o tiekimas iš rytinių kaimyninių šalių buvo sustabdytas;
4. dėl neatitikties nacionalinio saugumo interesams pašalintas subrangovas, vykdęs projektavimo paslaugas;
5. geopolitinės situacijos sukelti trikdžiai medžiagų ir įrangos tiekimo grandinėse, sutrikusi komunikacija su įrangos ir detalių gamintojais, projekto vykdytojo patiriami sunkumai susiję su reikšmingos rinkos dalies praradimu, nutrūkusiais krovinių srautais bei verslo santykiais.

Elektrifikuotas geležinkelis taps funkcionaliu 2021–2027 m. programavimo laikotarpiu. Veiksmų programos 6 prioriteto investicijos skiriamos elektrifikuojamų ruožų techninei dokumentacijai parengti, nutiesti apie 40 procentų reikalingo kontaktinio tinklo, įrengti šiam tinklui reikalingas traukos pastotes ir autotransformatorius.

Dėl aukščiau paminėtų priežasčių **siūloma mažinti** 6.1.1 uždavinio „*Padidinti šalies daugiarūšės susisiekimo sistemos ir transeuropinių transporto tinklų sąveiką*“ Veikos peržiūros rezultatų plano produkto rodiklio „*Bendras rekonstruotų arba atnaujintų geležinkelio TEN-T tinkle linijų ilgis*“ siektiną reikšmę nuo 339 iki **127** km. Rodiklio siektiną reikšmę siūloma tikslinti dėl didelės apimties projekto Ruožo Kaišiadorys – Klaipėda (Draugystės st.) elektrifikavimas, etapavimo. Papildomai **siūloma nustatyti naują** produkto rodiklį „*Geležinkelio ruožo, kuriame įrengtas kontaktinis tinklas, ilgis“* (122 km.), kuris atspindėtų ruožo Kaišiadorys–Klaipėda elektrifikavimo I etapo iki 2023 m. pabaigos atliktus darbus.

**Siūloma perskirstyti lėšas** tarp išlaidų kategorijų ***(siūlomas pakeitimas EK sprendimo nereikalauja)***:

| ***Intervencinių veiksmų sritis*** | | | | |
| --- | --- | --- | --- | --- |
| **Fondas** | **Kodas** | **Pavadinimas** | **Finansinė proporcija (eurais)** | **Lėšų perskirstymo pagrindimas** |
| SaF | 024 | Geležinkeliai (TEN-T pagrindinis tinklas) | **201.573.970**  ~~244.140.748~~ | Didelės apimties geležinkelio ruožų Kaišiadorys–Radviliškis ir Radviliškis–Klaipėda elektrifikavimo projektui, įgyvendinamam etapais per du finansavimo laikotarpius, ES investicijų suma mažinama 55 mln. Eur, tačiau 12,84 mln. eurų lieka kitiems projektams.  Atsižvelgiant į tai, siūlome šiam intervencijų kodui skirtas lėšas **sumažinti 43 mln. eurų**, jas **perkeliant į 039 kodą (27 mln. eurų) ir 033 kodą (15 mln. eurų)**. |
| SaF | 033 | Rekonstruotas ar pagerintas TEN-T kelias | **237 902 963**  ~~222 743 301~~ | Esant didesniam pagal priemonę „TEN-T kelių tinklo techninių parametrų gerinimas ir pralaidumo didinimas“ sudarytų sutarčių skaičiui, nei buvo numatyta finansavimo (virškontraktavimui padengti), valdant projekto įgyvendinimo riziką yra poreikis padidinti šiai priemonei skirtas lėšas.  Atsižvelgiant į tai, siūlome šiam intervencijų kodui skirtas lėšas **padidinti 15 mln. eurų**, jas perkeliant iš **021 kodo**. |
| SaF | 039 | Jūrų uostai (TEN-T) | **121 084 711**  ~~93 677 595~~ | Dėl priemonės „Jūrų transporto eismo sąlygų gerinimas Klaipėdos valstybiniame jūrų uoste“ dviejų vykdomų projektų atsiradusių papildomų darbų ir pabrangimo dėl sutarčių indeksavimo išlaidoms apmokėti ir siekiant išvengti rizikos dėl projektų įgyvendinimo yra poreikis padidinti šioms priemonėms skirtas lėšas.  Atsižvelgiant į tai, siūlome šiam intervencijų kodui skirtas lėšas **padidinti 27 mln. eurų**, jas perkeliant iš **021 kodo**. |

*Veiksmų programos 8 prioritetas.*

**Techninės klaidos taisymas:**

Veiksmų programos pakeitimu, kurį Europos Komisija patvirtinto 2020 m. birželio 16 d. sprendimu Nr. C(2020) 4069, buvo pritarta Veiksmų programos 8 prioriteto 8.3 prioriteto produkto rodiklio „Asmenys vyresni kaip 54 metų amžiaus, dalyvavę aktyviam senėjimui skirtose ESF veiklose“ siektinos reikšmės (2023 m.) sumažėjimui nuo 8.000 iki 5.800. Atitinkamai turėjo būti pakeista šio rodiklio reikšmė Prioriteto veiklos rezultatų peržiūros plane. Atsižvelgiant į tai, siūlome minėto rodiklio reikšmę Prioriteto veiklos rezultatų peržiūros plane pakoreguoti.

*Veiksmų programos 9 prioritetas.*

**Rodiklio keitimas:**

Atsižvelgiant į pandemijos Covid-19 laikotarpiu sumažėjusį studentų, kurie renkasi studijas užsienio aukštosiose mokyklose, skaičių ir dėl palankesnio ERASMUS+ programos finansavimo naudojimo, **siūloma mažinti** 9.3.1 uždavinio „*Siekiant geresnės studijų atitikties darbo rinkos ir visuomenės poreikiams, gerinti studijų kokybę ir didinti studijų prieinamumą“* produkto rodiklio „*Studentai, kurie pagal veiksmų programą ESF lėšomis bent dalį studijų laikotarpio mokėsi užsienio aukštosiose mokyklose*“ siektiną reikšmę nuo 3600 iki **3200**. Atitinkamai, siūloma minėto rodiklio reikšmę mažinti ir Prioriteto veiklos rezultatų peržiūros plane.

***1.6. Šiuo Veiksmų programos pakeitimu siūloma keisti 3 priedą „Didelės apimties projektų sąrašas“:***

Veiksmų programos 3 priedo „Didelės apimties projektų sąrašas“ pakeitimas siūlomas, dėl to, kad 2022 m. sausio 19 d. buvo pasirašytas projekto Nr. 05.2.1-APVA-V-022-01-0001 „*Komunalinių atliekų naudojimo energijai gauti pajėgumų sukūrimas Vilniaus mieste*“ finansavimo sutarties pakeitimas, kuriuo pratęstas projekto įgyvendinimo terminas iki 2022 m. liepos 31 d., dėl užtrukusių elektrinės dirbtuvių įrangos, numatytos projekte, pirkimų procedūrų. Atsižvelgiant į tai, siūlome keisti Veiksmų programos 3 priede numatyto didelės apimties projekto „*Komunalinių atliekų naudojimo energijai gauti pajėgumų sukūrimas Vilniaus mieste*“ įgyvendinimo datą, nurodant šio didelės apimties projekto planuojamą įgyvendinimo pabaigos datą – **2022 m. III ketv.** (vietoj 2021 m. IV ketv.).

Projekto veiklų įgyvendinimo laikotarpio pratęsimas buvo reikalingas dėl poreikio įsigyti elektrinę dirbtuvių įrangą, kuri buvo numatyta projekto sutartyje ir lėšos šiai įrangai buvo įtrauktos į projekto biudžetą. Taip pat projekto veiklų įgyvendinimo laikotarpio pratęsimas buvo reikalingas dėl atliekamų įrenginių garantinių matavimų, kurie taip pat buvo numatyti projekto sutartyje. Atsižvelgiant į tai, atitinkamai buvo pratęstas projekto sutarties terminas. Elektrinę dirbtuvių įrangą numatoma pristatyti bei garantinius matavimus atlikti iki 2022 m. liepos 31 d.

**2. Siūlomo pakeitimo indėlis siekiant Europos Sąjungos pažangaus, tvaraus ir integracinio augimo strategijos tikslų.**

Siūlomi pakeitimai prisidės prie strategijos „Europa 2020“ pažangaus, tvaraus ir integracinio augimo tikslų bei tikslesnio strategijos tikslų pasiekimo planavimo, padės palaikyti ekonominę, socialinę ir teritorinę sanglaudą, taip pat prisidės prie tinkamo ir kokybiško Veiksmų programos įgyvendinimo, stebėsenos bei užbaigimo vykdymo.

**3. Siūlomo pakeitimo indėlis siekiant numatytų Partnerystės sutarties ir Veiksmų programos tikslų ir prioritetų.**

Siūlomi pakeitimai prisidės prie geresnio Partnerystės sutarties ir Veiksmų programos 1, 4–9, 10, 12 ir 13 prioritetų tikslų ir rodiklių įgyvendinimo.

**4. Siūlomo pakeitimo įtaka Veiksmų programos stebėsenos rodikliams, jų pasiekimui ir veiklos peržiūros rodiklių pasiekimo plano, patvirtinto Lietuvos Respublikos Vyriausybės nutarimu, vykdymui.**

Keičiami Veiksmų programos 4–6, 9 ir 10 prioritetų rodikliai leis geriau prisidėti prie Veiksmų programos tikslų ir uždavinių įgyvendinimo.

Didinamas Veiksmų programos 5 prioriteto rodiklis, mažinamas ir papildomai naujas nustatomas 6 prioriteto rodikliai ir mažinamas 9 prioriteto rodiklis prisidės prie geresnio veiklos peržiūros rodiklių pasiekimo plano vykdymo. Mažinamas Veiksmų programos 4 prioriteto rodiklis, didinami bei naikinamas 5 prioriteto rodikliai ir mažinamas 10 prioriteto rodiklis neturės neigiamos įtakos veiksmų programos uždavinių pasiekimui.

Taip pat žr. 1 priedą „Į veiklos peržiūros planą įtrauktų rodiklių pagrindimas“ ir 2 priedą „Stebėsenos rodiklių pagrindimas (pildoma į veiklos peržiūros planą neįrauktų rodiklių atveju)“.

**5. Siūlomo pakeitimo poveikis Veiksmų programos finansavimo planui (lėšų paskirstymui pagal Veiksmų programos prioritetus), išlaidų pasiskirstymui pagal išlaidų kategorijas nustatytas Veiksmų programoje.**

Siūlomu pakeitimu keisis Veiksmų programos finansavimo plano 1, 4, 5, 7–9, 10, 12 prioritetų lėšų paskirstymas bei 4, 5, 6, 13 prioritetų išlaidų pasiskirstymas pagal išlaidų kategorijas.

Veiksmų programos finansavimo plano keitimai, taip pat lėšų pasiskirstymo pagal išlaidų kategorijas keitimai neigiamo poveikio, siekiant numatytų Partnerystės sutarties ir Veiksmų programos tikslų ir prioritetų, neturės.

**6. Siūlomo pakeitimo poveikis Europos Sąjungos struktūrinių fondų lėšų panaudojimui ir Europos Sąjungos struktūrinių fondų lėšų naudojimo plano, patvirtinto Lietuvos Respublikos Vyriausybės nutarimu, vykdymui.**

Siūlomas pakeitimas turės įtakos Europos Sąjungos struktūrinių fondų lėšų panaudojimo ir Europos Sąjungos struktūrinių fondų lėšų naudojimo plano, patvirtinto LRV nutarimu, vykdymui: bus patikslintos Veiksmų programos 1, 4–9, 10, 12 ir 13 prioritetų bendros vertės ir paskirstymas pagal ministerijas; pakeitimai minėtuose prioritetuose leis efektyviau panaudoti ES struktūrinių fondų lėšas.

**7. Siūlomo pakeitimo poveikis Europos Sąjungos struktūrinių fondų lėšų, nacionalinių lėšų ir veiklos lėšų rezervo paskirstymui Veiksmų programos prioritetams įgyvendinti, kuris patvirtintas Lietuvos Respublikos Vyriausybės nutarimu.**

Siūlomi pakeitimai turės įtakos Europos Sąjungos struktūrinių fondų lėšų, nacionalinių lėšų paskirstymui Veiksmų programos prioritetams įgyvendinti: bus patikslintos Veiksmų programos 1, 4–9, 10 ir 12 prioritetų vertės pagal ministerijas ir peržiūrėtas šių pakeitimų poveikis ES fondų lėšų, nacionalinių lėšų ir veiklos lėšų rezervo paskirstymui.

**8.** **Siūlomo pakeitimo poveikio analizė (nurodoma esama situacija, numatomas (-i) pokytis (-čiai) ir tikėtinas jo (jų) poveikis)**.

Žr. 1 Veiksmų programos keitimo pagrindimo punktą.

1. https://www.oecd.org/economy/growth/Lithuania-country-note-going-for-growth-2021.pdf [↑](#footnote-ref-1)
2. [Pagrindiniai šalies rodikliai - Oficialiosios statistikos portalas](https://osp.stat.gov.lt/pagrindiniai-salies-rodikliai) [↑](#footnote-ref-2)
3. [Inforegio - European Regional Competitiveness Index (europa.eu)](https://ec.europa.eu/regional_policy/information-sources/maps/regional-competitiveness_en#3) [↑](#footnote-ref-3)